Directorul Companiei Naţionale Aeroporturi Bucureşti (CNAB), Bogdan Mîndrescu, a demisionat, au declarat, joi, pentru AGERPRES, surse din Ministerul Transporturilor.



"Directorul Companiei Aeroporturi Bucureşti a demisionat", au spus acestea, precizând că nu a fost menţionat motivul.



Pe data de 1 februarie 2018, Corpul de control al ministrului Transporturilor a fost trimis la Compania Aeroporturi Aeroporturi Bucureşti (CNAB) pentru a verifica modul în care Aeroportul Otopeni a rămas fără contract pentru servicii de curăţenie şi salubritate.



CNAB a angajat 91 de femei de serviciu, pe durată determinată, după ce contractul avut cu firma prestatoare de servicii de curăţenie pe Aeroportul Otopeni, Romprest Service, s-a încheiat miercuri, 31 ianuarie.



Potrivit datelor furnizate de CNAB la solicitarea AGERPRES, Compania Aeroporturi a organizat pe 29 ianuarie 2018 licitaţia pentru asigurarea curăţeniei în Aeroportul Henri Coandă. Comisia tehnică a analizat ofertele transmise de societăţile specializate în domeniu, urmând ca firma câştigătoare să îşi îndeplinească serviciile contractuale la "standarde înalte de calitate", în avantajul pasagerilor.



"Având în vedere că serviciile de curăţenie şi salubritate din aeroport au fost, de-a lungul timpului, criticate de pasageri, transformându-se într-unul dintre punctele vulnerabile ale Aeroportului Henri Coandă, managementul Companiei Naţionale Aeroporturi Bucureşti a decis ca noile contracte să fie guvernate conform unor reguli de eficienţă şi să instituie o serie de criterii stricte de verificare a activităţilor de curăţenie, pe care firma câştigătoare trebuie să le respecte", afirmă reprezentanţii CNAB.



Pentru a eficientiza cheltuielile şi pentru a respecta standardele de calitate oferite pasagerilor, începând de joi, 1 februarie, până la intrarea în vigoare a noului contract, o parte dintre angajaţii Companiei Naţionale Aeroporturi Bucureşti se vor implica voluntar, pentru o scurtă perioadă, într-un proiect de contingenţă pe domeniul serviciilor de curăţenie din aeroport, care până acum au fost externalizate.AGERPRES/(AS - autor: Oana Tilică, editor: Daniel Badea)